
Összehasonlító talajbiológiai vizsgálatok a hansági Csíkos-éger erdőben és a környező ültetvényszerű faállományokban

Kutatásomban talajfaunisztikai vizsgálatokat végeztem hansági reliktum jellegű mézgás éger
állományban (Csíkos éger), valamint ezzel egyidejűleg vizsgáltam a területen található egyéb
állománytípusok (természetszerű tölgyes-kőrises, ültetett hazai és nemes nyár állományok)
talajfaunáját. A talajbiológiai minőség értékelésére a QBS indexet alkalmaztam, amelynek
alapja a különböző, a talajban való léthez eltérő fokon adaptálódott mikroartopóda taxonok
jelenléte vagy hiánya. A kimutatott taxonok (valamint lárvaformák) száma a legmagasabb
(18) a mézgás égeresben volt, ezt követte a tölgyes-kőrises 14 taxonnal, majd a nemes nyáras
(13) és a hazai nyáras (12). Mind az átlag, mind a kumulált QBS index a mézgás égeresben
volt a legnagyobb. Sorrendben a tölgyes-kőrises állomány következett, végül a nyár
ültetvények. Utóbbiakat tekintve az átlagos QBS érték a nemes nyárasban volt magasabb, míg
a magasabb kumulált index a hazai nyárasra volt jellemző. Az ugróvillások vizsgálata során
összesen 2025 egyed 51 faját azonosítottuk be. Az átlagos és az élőhelyet jellemző kumulatív
fajszámot (S) tekintve egyaránt a reliktum mézgás égeres állomány bizonyult a
legfajgazdagabbnak. Ha a teljes vizsgálati területen kimutatott Collembola fajok számát
100%-nak tekintjük, akkor a mézgás égeres állományokban a fajok 72,5%-a (37 faj) fordult
elő. Magasnak tekinthető a tölgyes-kőrises állományok fajszáma (35 faj), ami a teljes
területen kimutatott fajkészlet közel 70%-a. Fajokban jóval szegényebbnek bizonyultak az
ültetvényszerű nyár állományok. A nemes nyárasokban 23, a hazai nyárasokban 22 faj került
elő (a teljes fajkészlet 43–45%-a). Az abundancia vonatkozásában hasonló arányok
figyelhetők meg. A legnagyobb átlagos abundancia (A) szintén a mézgás égeresek talajára
volt jellemző. A nyár ültetvényekkel összehasonlítva 2,5-szeres volt az 1 m2-re vonatkoztatott
egyedsűrűség a mézgás égeresekben.



